Уз бзаджэм пэщIоувэ
Коронавирус здэщыIэ къэрал псоми я дохутырхэм зы Iуэху здрагъэжьауэ интернетым къыщокIуэкI. ЦIыху нэхъ мащIэ зэхыхьэху, эпидемиери нэхъ лъэрымыхьу екIуэкIынущ. Абы ипкъ иткIэ, нобэ вирусым пэщIэт дохутырхэм цIыхухэр унэм щIэсыну къыхураджэ. «Дэ фэр папщIэ долажьэ. Фэри дэ щхьэкIэ унэм фыщIэс» зытетха тхылъымпIэ напэхэр зыIыгъ дохутырхэм я сурэт дэнэ къэрали щыкуэдщ. Ар къезыгъэжьар Италием щыщ дохутырхэращ, ауэ щIыпIэ куэдым щызэбгрыкIащ, Къэбэрдей-Балъкъэрым щыщ дохутырхэри абыхэм ящыщщ.
Ауэ Израилым къикIыу къытIэрыхьа апхуэдэ сурэтхэр адрейхэм къащхьэщокI зи гугъу тщIы къыхуеджэныгъэр адыгэбзэкIэ тхауэ зэраIыгъымкIэ. Нобэ уз бзаджэм дуней псом щыпэщIэт дохутырхэм яхэтщ хамэ къэралхэм щикъухьа ди лъэпкъэгъухэри. КъищынэмыщIауэ, жэуаплыныгъэрэ гугъуехь нэхъыбэрэ зи пщэ къыдэхуа дохутырхэм гулъытэкIэ, шхынкIэ защIэзыгъэкъуахэм ящыщщ Кфар-Камэ (Израиль) дэс ди къуэшхэмрэ ди шыпхъухэмрэ. Ахэри итщ дэ дыкъызэрыхута щытыкIэм, Iэмал зэриIэкIэ унэм къыщIэкIыркъым, къуажэ курыт школыр дистанционнэ егъэджэныгъэм хуэкIуащ.
Кфар-Камэ къуажэ администрацэм и унафэщI Нэпсо Закарие къуажэдэсхэм захуигъэзащ унэм къимыкIынхэу. «Дуней псор зэщIэзыцIэла узыр къыдэмыуэлIэн папщIэ IэщIагъэлIхэм жаIэр дывгъащIэ, абыхэм къытхуагъэув къалэнхэр зэрыдгъэзэщIэным иужь дивгъэт. Фэ зэрыфлъагъущи, коронавирусым иубыдыр цIыху Iувхэм яхыхьэхэрщ, цIыху зэблэкIыпIэхэм къыщыхутэхэрщ. Адрейхэм къащыщIар къытщымыщIын папщIэ дызыкIэлъывгъэплъыж. Тхьэм и фIыщIэкIэ зэкIэ вирусыр къызыпкърыхьа къытхэткъым», — жеIэ Закарие.
Мы къуажэм хуабжьу гъэщIэгъуэну щызэтеублащ псэукIэ тыншым ехьэлIа хабзэхэр. Сыт хуэдэ унагъуэми и щыщIэныгъэри гуныкъуэгъуэри къуажэ тхьэмадэм ещIэ, хэт сыт хуэдэ гугъуехь къылъыкъуэкIами, абы и телефоным тет приложениемкIэ елъагъуф. Апхуэдэу зыхуей хуэзэу къызэгъэпэщащ карантиныр. Пщэдджыжьым къыщыщIэдзауэ сыхьэт 23-рэ хъуху хэт сыт хуейми хуещIэ къуажэ администрацэм. «Фи унэм фыкъимыкI, фыкъэпсалъи фызыхуейр къыджефIэ къудей», — захуегъазэ абыхэм Нэпсо Закарие. Ныбжь зиIэхэмрэ сабийхэмрэ уэрамым къыдамыгъэхьэну цIыхухэм чэнджэщ ярет, дуней псом щекIуэкI хьэлэбэлыкъыр я къуажэ нэмысыну Тхьэм йолъэIу.
НэщIэпыджэ Замирэ.
